[{"text_idx": "#000000", "text": "Aurrekontu parte-hartzaileen prozesua hasi da"}, {"text_idx": "#000001", "text": "Udal aurrekontuei buruz gehiago ikasi eta inbertsioetarako herritarrek izan ditzaketen proposamenak jaso asmoz, ariketa baten parte hartzera gonbidatu ditu udalak herritarrak. Atzo, asteazken iluntzean izan zen lehen saioa udaletxean. Hogeita hamarren bat herritar bildu ziren bertan, auzoetako eta herriko taldeetako ordezkariak, norbanakoak..."}, {"text_idx": "#000005", "text": "Ariketa orain egitearen arrazoietako bat, normalean udaberrian onartzen ziren aurrekontuak aurreratzeko nahia izan da. Abenduaren 19an burutuko den udal batzarrean, 2020ko aurrekontuak onartuko dira eta horregatik prozesu honen presa. Bezperan erabakiko da proposaturiko zein inbertsio aukeratuko den aurrekontuetarako."}, {"text_idx": "#000007", "text": "Prozesuaren beste helburuetako bat, herritarrei aurrekontuak zer diren eta Zestoako Udalari dagozkion atal bakoitzeko bolumenak ezagutzeko azalpenak ematea ere bazen. Ander Cestonak, Udaleko idazkari kontu hartzaileak eman zituen atal horri zegozkion azalpenak."}, {"text_idx": "#000008", "text": "Proposamenen bilketa eta bigarren faserako deialdia"}, {"text_idx": "#000009", "text": "Ariketaren azken zatian, Siadecoko Juanjo Allurrek, parte hartze prozesu honen inguruko arauak eta ariketaren nondik norakoak azaldu zituen eta ondoren, herritarrak seiko taldeetan bildu eta bakoitzak bere proposamenak fitxa batzuetan idatzi zituzten; deskribapena, helburuak, onuradunak... zehaztuz. Ondoren, elkarren artean komentatu zituzten eta azkenik, talde bakoitzeko bozeramaileak gainontzeko taldeetako kideei azaldu zizkien."}, {"text_idx": "#000010", "text": "Behin fitxak jasota, udaleko teknikari ezberdinei dagokie orain egin diren proposamenak aztertzea; ekonomikoki 50.000 euroko gastuan egiteko modukoak diren, bestela ere udalak 2020rako egitekoen zerrendan duen edota inbertsioen partidarako modukoa den edo ez."}, {"text_idx": "#000011", "text": "Abenduaren 18an izango da hurrengo saioa eta jada ezingo da proposamen berririk egin. Baleko proposamenen artetik, bost aukeratu beharko ditu bertaratzen den pertsona bakoitzak, baina, norberak egindako proposamenetatik, bakarra aukeratu beharko du, ezingo da bosteko zerrenda horretan norberak botatako bat baino gehiago sartu."}, {"text_idx": "#000014", "text": "Datorren ikasturtean ikastarorik egingo al duzu?"}]